
RAPORT

asupra proiectului de Lege pentru abrogarea unor acte normative

În conformitate cu prevederile art.95 din Regulamentul Camerei Deputaţilor, republicat, Comisia juridică, de disciplină şi imunităţi a fost sesizată spre dezbatere, în fond, cu proiectul de Lege pentru abrogarea unor acte normative, trimis cu adresa nr. P.L.x. 666 din 13 septembrie 2006 şi înregistrat sub nr.31/1066 din 14 septembrie 2006.
Senatul, în calitate de primă Cameră sesizată, a adoptat proiectul de lege în şedinţa din 11 septembrie 2006.

În conformitate cu prevederile art.75 din Constituţia României, republicată, şi ale art.92 alin.(9) pct.1 din Regulamentul Camerei Deputaţilor, republicat, Camera Deputaţilor este Cameră decizională.

Consiliul Legislativ, prin avizul nr.746 din 26.05.2006, a avizat favorabil proiectul de lege.

Comisia pentru industrii şi servicii, sesizată spre dezbatere şi avizare cu proiectul de lege susmenţionat, a transmis avizul favorabil nr.23/184/2006 din 20 septembrie 2006.

Comisia pentru apărare, ordine publică şi siguranţă naţională, sesizată spre dezbatere şi avizare, a transmis avizul favorabil nr. 32/605/2006 din 19 septembrie 2006.
Obiectul proiectului de lege supus dezbaterii îl constituie abrogarea Legii nr.8/1994 privind constituirea şi utilizarea Fondului special pentru dezvoltarea şi modernizarea punctelor de trecere a frontierei, precum şi a celorlalte unităţi vamale, abrogarea Ordonanţei Guvernului nr.47/1998 privind constituirea şi utilizarea Fondului special al aviaţiei civile, aprobată cu modificări prin Legea nr.212/2001 şi a art.III şi V din Ordonanţa de urgenţă a Guvernului nr.32/2001, aprobată cu modificări prin Legea nr.374/2001, cu modificările şi completările ulterioare. Prin aceste abrogări se urmăreşte renunţarea la colectarea unor comisioane vamale ce constituie bariere tarifare în schimburile comerciale, bariere incompatibile cu acquis-ul comunitar, cu acordurile de comerţ liber încheiate între România şi statele membre ale Uniunii Europene, A.E.L.S., C.E.F.T.A. şi cu recomandările Organizaţiei Mondiale a Comerţului. De asemenea, se desfiinţează venituri cu destinaţie specială incluse în bugetul de stat, conform obligaţiei prevăzute de art.10 alin.(4) din Legea nr. 500/2002 privind finanţele publice, cu modificările ulterioare.

În conformitate cu prevederile art.61 din Regulamentul Camerei Deputaţilor, republicat, membrii comisiei au examinat proiectul de lege susmenţionat, expunerea de motive şi avizul Consiliului Legislativ în şedinţa din 2 octombrie 2006. 

La dezbaterea proiectului de lege, din totalul de 26 de membri ai comisiei, au fost prezenţi 14 deputaţi.

În urma dezbaterilor şi a opiniilor exprimate, membrii comisiei au hotărât, cu unanimitate de voturi, să supună plenului Camerei Deputaţilor, spre dezbatere şi adoptare, proiectul de Lege pentru abrogarea unor acte normative în forma adoptată de Senat.


În raport de obiectul şi conţinutul său, proiectul de lege face parte din categoria legilor ordinare.
PREŞEDINTE,



SECRETAR,

Sergiu ANDON



George BĂEŞU

Expert,

Valentin Dumitru

